text: Ole Lund Kirkegaard trak 70.000 til Koldinghus
  22 marts 2012 kl. 13.19
  Søndag lukker udstillingen om børnebogsforfatteren Ole Lund Kirkegaard på Koldinghus.
  Når lyset slukkes, vil over 70.000 gæster have oplevet det skæve Ole Lund Kirkegaard-univers, siden udstillingen åbnede den 1. oktober sidste år. Det er godt og vel 15.000 flere, end museet havde regnet med. 
  Med 16.192 gæster blev februar måned, som normalt hører til den stille periode, også en af det bedst besøgte måneder i museets historie. Så stor har tilstrømningen været, at museet i sidste øjeblik besluttede at forlænge udstillingsperioden med en måned, sådan at 40 skoleklasser på venteliste også kunne få en farverig oplevelse. I alt besøgte 230 skoleklasser udstillingen.
  - Det er åbenbart lykkedes os at ramme folk i hjertekulen med denne udstilling. Mange har et meget personligt forhold til hans bøger, og denne intimitet går igen i udstillingen, der er én stor Ole Lund Kirkegaard-hule. siger udstillingsleder Axel Johnsen.
  Mandag går museets medarbejdere så i gang med at pakke udstillingen ned og sende tegninger, malerier og andre genstande retur til de mange udlånere.
  Fotograf:Palle Peter Skov
  